ආසියානු රගර් කණ්ඩායම් ‍ශ්‍රේණිගත කරන එච්.එස්.බී.සී. රගර් තරගාවලි ත්‍රිත්වයේ දෙවැනි තරගාවලිය වන ෂැංහායි සෙවන්ස් රගර් තරගාවලියට සහභාගි වන ශ්‍රී ලංකා කණ්ඩා‍යමේ නායකත්වයට මහනුවර ක්‍රීඩා සමාජයේ ෆසීල් මරිජා නම් කර තිබේ.ආසියානු සත් සාමාජික රගර් තරගබිමේ ප්‍රවීණ ක්‍රීඩකයකු වන මරිජාගේ නායකත්වයෙන් මෙවර ෂැංහායි තරගාවලියට යන ශ්‍රී ලංකා කණ්ඩායම ජාතික රගර් තේරීම් කමිටුව විසින් පසුගියදා තෝරාගනු ලැබීය.මේ කණ්ඩායමට අප් කන්ට්‍රි ලයන්ස් කණ්ඩායමේ ක්‍රීඩකයන් 4ක්, නාවික හමුදා පිලේ ක්‍රීඩකයන් 3ක්, හැව්ලොක්ස් සහ මහනුවර ක්‍රීඩා සමාජයේ ක්‍රීඩකයන් දෙදෙනකු බැගින් ද, යුද හමුදා පිලේ ක්‍රීඩකයෙක් ද ඇතුළත් වෙති.මේ මස 22 සහ 23 වැනිදා චීනයේ ෂැංහායි නුවර පැවැත්වෙන මේ තරගාවලියට ශ්‍රී ලංකාව ඇතුළු රටවල් 12ක් තරග වදිති.